b'\n_START_ARTICLE_\nTy\xc3\xb6per\xc3\xa4inen stressi\n_START_SECTION_\nTy\xc3\xb6per\xc3\xa4isen stressin ehk\xc3\xa4iseminen\n_START_PARAGRAPH_\nTy\xc3\xb6per\xc3\xa4inen stressi on ehk\xc3\xa4ist\xc3\xa4viss\xc3\xa4. Sen v\xc3\xa4hent\xc3\xa4miseen panostaminen on taloudellisin vaihtoehto yrityksille. Lis\xc3\xa4ksi ty\xc3\xb6terveyslaki m\xc3\xa4\xc3\xa4r\xc3\xa4\xc3\xa4, ett\xc3\xa4 jokaisella yrityksell\xc3\xa4 pit\xc3\xa4\xc3\xa4 olla ty\xc3\xb6suojelun toimintaohjelma. T\xc3\xa4rkein l\xc3\xa4ht\xc3\xb6kohta stressin ehk\xc3\xa4isyss\xc3\xa4 on asiaan sitoutuminen ja ty\xc3\xb6paikan kaikkien tahojen tasapuolinen huomioiminen. Aluksi pit\xc3\xa4\xc3\xa4 tunnistaa vaaratekij\xc3\xa4t, sitten selvitt\xc3\xa4\xc3\xa4, keneen ne voivat vaikuttaa, ja kolmanneksi, mit\xc3\xa4 niille on teht\xc3\xa4viss\xc3\xa4.\n_START_SECTION_\nMerkkej\xc3\xa4 ty\xc3\xb6per\xc3\xa4isen stressin olemassaolosta ty\xc3\xb6paikalla\n_START_PARAGRAPH_\nJos ty\xc3\xb6organisaatiossa ilmenee kiusaamista tai kurinpidollisia ongelmia, ty\xc3\xb6ntekij\xc3\xa4t voivat varmasti pahoin. Ty\xc3\xb6aikojen laiminly\xc3\xb6nti ja runsaat poissaolot sek\xc3\xa4 henkil\xc3\xb6kunnan runsas vaihtuvuus ovat my\xc3\xb6s selvi\xc3\xa4 ongelmien ilmenemismuotoja._NEWLINE_Tuotteiden tai palveluiden heikentynyt laatu tai lis\xc3\xa4\xc3\xa4ntyneet ongelmat kieliv\xc3\xa4t ty\xc3\xb6ntekij\xc3\xb6iden stressist\xc3\xa4. Huomattava lis\xc3\xa4ys ylity\xc3\xb6korvauksien m\xc3\xa4\xc3\xa4r\xc3\xa4ss\xc3\xa4 tai terveydenhoitokuluissa kertovat, ett\xc3\xa4 jotain pit\xc3\xa4isi tehd\xc3\xa4._NEWLINE_Henkil\xc3\xb6tasolla ongelmista viestiv\xc3\xa4t lis\xc3\xa4\xc3\xa4ntynyt p\xc3\xa4ihteiden k\xc3\xa4ytt\xc3\xb6 ja k\xc3\xa4ytt\xc3\xa4ytymisvaikeudet. Psyykkiset ongelmat, kuten masennus, univaikeudet ja keskittymisvaikeudet, ovat merkkej\xc3\xa4 vakavammista ongelmista ty\xc3\xb6paikalla.\n_START_SECTION_\nTy\xc3\xb6stressiin itse vaikuttaminen\n_START_PARAGRAPH_\nTy\xc3\xb6ntekij\xc3\xa4 on palautunut edellisest\xc3\xa4 ty\xc3\xb6rupeamasta, kun h\xc3\xa4n kokee olevansa valmis uusiin haasteisiin. T\xc3\xa4h\xc3\xa4n voi vaikuttaa hyvin paljon itse esimerkiksi j\xc3\xa4tt\xc3\xa4m\xc3\xa4ll\xc3\xa4 ty\xc3\xb6asiat ty\xc3\xb6paikalle, mik\xc3\xa4li se vain suinkin on mahdollista. Ty\xc3\xb6asioiden unohtaminen edes hetkeksi edist\xc3\xa4\xc3\xa4 palautumista.\n_START_SECTION_\nVaikutukset ty\xc3\xb6uran j\xc3\xa4lkeen\n_START_PARAGRAPH_\nTy\xc3\xb6stressi voi altistaa masennukselle ty\xc3\xb6ss\xc3\xa4 ollessa, mutta sama voi tapahtua viel\xc3\xa4 ty\xc3\xb6uran j\xc3\xa4lkeen. Stressi ja masennus voivat vaikuttaa my\xc3\xb6s diabeteksen kehittymiseen joko suoraan tai v\xc3\xa4lillisesti heikentyneiden el\xc3\xa4m\xc3\xa4ntapojen kautta, ja tutkijat per\xc3\xa4\xc3\xa4nkuuluttavat mielenterveyden ongelmiin puuttumista my\xc3\xb6s diabeteksen ehk\xc3\xa4isyss\xc3\xa4.'